SAUK-joernaliste: Saak uitgestelJacques Steenkamp, Foeta Krige en Suna Venter vergader met hul regspan voor die hofverrigtinge begin (21 Julie 2016). Foto: Twitter via @solidariteit Die vakbond Solidariteit het namens Foeta Krige, Suna Venter, Krivani Pillay en Jacques Steenkamp versoek dat hul afdanking dringend ter syde gestel word en dat die dissiplinêre proses teen hulle algeheel opgeskort word. Die ander vier joernaliste – Busisiwe Ntuli, Lukhanyo Calata, Vuyo Mvoko en Thandeka Gqubule – word deur hul eie vakbonde en regspanne verteenwoordig. Die agt joernaliste het onderskeidelik Maandag en Dinsdag afdankingsbriewe van die uitsaaier ontvang. In die briewe word gemeld die joernaliste word in die pad gesteek omdat hulle “voortgaan om die SAUK-bestuur se gesag te ondermyn” en hul wangedrag “onhoudbaar” geword het. Die hofverrigtinge was Donderdag binne enkele minute verby nadat die SAUK versoek het dat die saak na Vrydag uitgestel word om hulle die geleentheid te gee om hul opponerende hofstukke in te dien. Solidariteit se regspan het tot die uitstel ingestem mits die SAUK Donderdag se regskoste dek. Die hof het die SAUK beveel om hul hofstukke teen 19:00 vanaand in te dien en gelas dat die saak môre om 12:30 hervat sal word. Lees alle vorige berigte oor die SAUK8 op Maroela Media.